b"\n_START_ARTICLE_\nMary-Kate in Ashley Olsen\n_START_SECTION_\nZgodnji \xc5\xbeivljenji in za\xc4\x8detek kariere\n_START_PARAGRAPH_\nMary-Kate in Ashley Olsen sta se rodili Sherman Oaksu, Los Angeles, Kalifornija, Zdru\xc5\xbeene dr\xc5\xbeave Amerike, mami Jarnette \xc2\xbbJarnie\xc2\xab\xc2\xa0Fuller (roj. 1954) in o\xc4\x8detu Davidu Olsenu (roj. 1953). Mary-Kate in Ashley Olsen imata starej\xc5\xa1ega brata Trenta (roj. 1984) in mlaj\xc5\xa1o sestro Elizabeth (roj. 1989), pa tudi polbrata Taylorja (roj. 1996) in Jakea (roj. 1997). Star\xc5\xa1a dvoj\xc4\x8dic sta se lo\xc4\x8dila leta 1995; Jake in Taylor sta o\xc4\x8detova otroka iz njegovega zakona z Martho Mackenzie-Olsen._NEWLINE_Leta 1987 sta za\xc4\x8deli s svojo igralsko kariero, saj sta pri\xc4\x8deli snemati televizijsko serijo Polna hi\xc5\xa1a. Za igranje v seriji so ju najeli pri \xc5\xa1estih mesecih, snemanje pa se je pri\xc4\x8delo, ko sta bili stari devet mesecev. Serija je bila skozi pozna osemdeseta in zgodnja devetdeseta zelo popularna. Obe sestri sta igrali isti lik, Michelle Tanner in se med snemanjem zamenjavali, in sicer zaradi strogih zakonov v zvezi z delom otrok kot otro\xc5\xa1kimi igralci. Prvo leto je Ashley vsaki\xc4\x8d, ko so jo pripeljali pred kamere, jokala, zaradi \xc4\x8desar je v prvi sezoni Michelle ve\xc4\x8dkrat zaigrala Mary-Kate._NEWLINE_Ker producenti niso \xc5\xbeeleli, da bi gledalci vedeli, da Michelle igrata dvoj\xc4\x8dici, so kot igralca, ki igra ta lik, navedli \xc2\xbbMary Kate Ashley Olsen\xc2\xab, vendar so ju v zadnji sezoni in ve\xc4\x8djem delu prve sezone obravnavali kot lo\xc4\x8dena \xc4\x8dloveka. V \xc4\x8dasu snemanja osme sezone serije Polna hi\xc5\xa1a sta izdali tudi ve\xc4\x8d televizijskih filmov, kot je na primer To Grandmother's House We Go (1992).\n_START_SECTION_\nKariera\n_START_PARAGRAPH_\nMalo po koncu serije Polna hi\xc5\xa1a sta Mary-Kate in Ashley Olsen za\xc4\x8deli svojo podobo izkori\xc5\xa1\xc4\x8dati za prodajo. Leta 1993 sta ustanovili svoje podjetje, Dualstar, njun brand pa je obsegal ve\xc4\x8d kot 3.000 trgovin po Zdru\xc5\xbeenih dr\xc5\xbeavah Amerike in 5.300 trgovin po svetu. Zaradi tega sta se na seznam \xc2\xbb100 slavnih\xc2\xab\xc2\xa0revije Forbes uvr\xc5\xa1\xc4\x8dali od leta 2002 dalje, leta 2007 pa ju je Forbes imenoval za enajsti najbogatej\xc5\xa1i \xc5\xbeenski v tem poslu, saj naj bi bilo njuno premo\xc5\xbeenje vredno okoli 100 milijonov $._NEWLINE_Mary-Kate in Ashley Olsen sta bili na prednajstni\xc5\xa1kem trgu v poznih devetdesetih in zgodnjih 2000. letih zelo popularni. Njuni imeni sta se ve\xc4\x8dkrat pojavljali v tr\xc5\xbeni industriji, saj so izdajali obleke, knjige, di\xc5\xa1ave, revije, filme in posterje z njunima podobama in imenoma. Med letoma 2000 in 2005 je podjetje Mattel celo prodajalo pun\xc4\x8dke z imenom in podobo Mary-Kate in Ashley Olsen._NEWLINE_Zaigrali sta v videoserijah The Adventures of Mary-Kate & Ashley in Zabave dvoj\xc4\x8dic Olsen, ABC-jevi seriji Dvoj\xc4\x8dici in seriji Tako malo \xc4\x8dasa kanala ABC Family. Kakorkoli \xc5\xbee, seriji Tako malo \xc4\x8dasa so kritiki dodelili negativne ocene, obo\xc5\xbeevalci pa so bili nad njo razo\xc4\x8darani. Kljub temu sta pristali na tretjem mestu lestvice \xc2\xbb100 najve\xc4\x8djih otro\xc5\xa1kih igralcev\xc2\xab\xc2\xa0televizijskega programa VH1. Pojavili sta se tudi v veliko televizijskih filmih, ki opisujejo potovanje dvoj\xc4\x8dic v Evropo; Po\xc4\x8ditnice v Parizu (1999), Dvoj\xc4\x8dici v Londonu (2001) in V Rimu (2002)._NEWLINE_Maja 2004 sta sodelovali pri kampanji Got Milk? in skupaj gostili oddajo Saturday Night Live (zaradi \xc4\x8desar sta zamudili svoj maturantski ples). Junija tistega leta je kampanjo Got Milk? prekinilo razkritje, da se Mary-Kate Olsen zdravi zaradi motnje hranjenja. Njun oglas so prenehali predvajati na televiziji._NEWLINE_Njun zadnji skupni film je romanti\xc4\x8dna komedija Newyor\xc5\xa1ka minuta (2004), v katerem je poleg njiju zaigral tudi Eugene Levy. S filmom naj bi si ustvarili bolj odraslo podobo, vendar je bil slednji finan\xc4\x8dno neuspe\xc5\xa1en._NEWLINE_Mary-Kate Olsen je brez Ashley prvi\xc4\x8d zaigrala v filmu Dekle iz tovarne, ki je iz\xc5\xa1el decembra 2006. V originalu je zaigrala v ve\xc4\x8d prizorih filma, vendar so ve\xc4\x8dino izbrisali in nazadnje se je pojavila samo v ozadju na koncu. Imela je tudi stransko vlogo v tretji sezoni Showtime-ove televizijske serije Gand\xc5\xbea, leta 2008 pa je zaigrala v neodvisnem filmu The Wackness, kjer je poleg nje zaigral tudi Ben Kingsley, s katerim se v enem izmed prizorov strastno poljubita.\n_START_SECTION_\nModa\n_START_PARAGRAPH_\nKo sta dvoj\xc4\x8dici Olsen odrasli, sta pokazali ve\xc4\x8dje zanimanje za modo in tudi mediji so se bolj zanimali za njun slog obla\xc4\x8denja. Revija New York Times je Mary-Kate Olsen proglasila za modno ikono, in sicer predvsem zaradi njenega videza \xc2\xbbbrezdomke\xc2\xab, ki je danes zelo popularen med drugimi slavnimi osebnostmi in njihovimi obo\xc5\xbeevalci. Stil, ki ga v\xc4\x8dasih imenujejo tudi \xc2\xbbbohemsko-me\xc5\xa1\xc4\x8danski stil\xc2\xab je podoben stiloma Britank Kate Moss in Sienne Miller. Sestavljajo ga prevelika son\xc4\x8dna o\xc4\x8dala, \xc5\xa1kornji, ohlapni puloverji in plapotajo\xc4\x8da krila, vse z estetskim me\xc5\xa1anjem konca zgornjih kosov in konca spodnjih kosov obla\xc4\x8dil. Njuni izbiri stila obla\xc4\x8denja pa sta bili v\xc4\x8dasih tudi kritizirani. Ashley Olsen se je leta 2006 uvrstila na seznam \xc2\xbbNajslab\xc5\xa1e oble\xc4\x8deni\xc2\xab\xc2\xa0organizacije PETA, in sicer zaradi no\xc5\xa1enja krzna._NEWLINE_Mary-Kate in Ashley Olsen sta oblikovali lastno linijo obla\xc4\x8dil, izdano preko Wal-Marta v severni Ameriki, ki je vklju\xc4\x8devala obla\xc4\x8dila za deklice med \xc4\x8detrtim in \xc5\xa1tirinajstim letom starosti, imenovano\xc2\xa0\xc2\xbbMary-Kate in Ashley: Prava moda za prava dekleta\xc2\xab\xc2\xa0(\xc2\xbbMary-Kate and Ashley: Real fashion for real girls\xc2\xab). Leta 2004 sta pritegnili veliko medijske pozornosti, saj sta dovolili, da \xc5\xbeenske, ki so \xc5\xa1ivale obleke za njuno novo linijo obla\xc4\x8dil v Banglade\xc5\xa1u, v primeru nose\xc4\x8dnosti odidejo na porodni\xc5\xa1ki dopust. Vodja organizacije, Charles Kernaghan, naj bi povedal: \xc2\xbbDvoj\xc4\x8dici Olsen sta naredili pravo stvar. Zdaj je vpra\xc5\xa1anje pri podjetju Wal-Mart; bodo podpirali odlo\xc4\x8ditev Mary-Kate in Ashley, ki je v skladu s pravicami \xc5\xbeesnk, ali ju bodo tragi\xc4\x8dno ovirali pri tej odlo\xc4\x8ditvi.\xc2\xab_NEWLINE_Leta 2006 so ju uporabili za obraz modne linije Badgley Mischka, saj sta \xc5\xbeeleli po sodelovanju z Wal-Martom pove\xc4\x8dati svojo kredibilnost v modni industriji. Ustanovili sta tudi lastno modno zalo\xc5\xbebo,\xc2\xa0\xc2\xbbThe Row\xc2\xab, poimenovano po slavnem brandu Savile Row v Londonu. Par je za\xc4\x8del tudi z novo modno linijo za zalo\xc5\xbebo\xc2\xa0\xc2\xbbThe Row\xc2\xab, imenovano\xc2\xa0\xc2\xbbElizabeth & James\xc2\xab, po njuni sestri in bratu._NEWLINE_Mary-Kate in Ashley Olsen sta bili dele\xc5\xbeni veliko kritik s strani organizacije PETA, ki varuje pravice \xc5\xbeivali, predvsem zaradi drzne uporabe krzna pri svojih modnih linija."